שו"ת רשב"ץ (תשב"ץ)/חלק ב/קי
שאלה קי:
עוד שאלת במדבר שהותר בשר נחירה אם הותרה טריפה אם לא:

תשובה:
דבר זה מחלוקת הוא בגמרא בפרק קמא דחולין (י"ז ע"א) בין ר' ישמעאל ור' עקיבא אם הותר בשר נחירה אם לא, ולדברי ר' עקיבא האומר שהותר פשיטא שלא הותרה טריפה, שהרי איסור טריפה מ"ובשר בשדה טריפה" נפקא (שם מ"ב ע"א), ובארבעים יום ראשונים שעלה משה להר נאמר פסוק זה ונחורה לא נאסרה עד שנכנסו לארץ. אם כן אפילו בנחורה נאסרה הטריפה.

ועוד, שהרי ר' יצחק בן פנחס דסבירא ליה בפרק השוחט (כ"ז ב') דאין שחיטה לעוף מן התורה ונחירתו זו היא שחיטתו, לא פליג אמתניתין דאלו טרפות בעוף (שם נ"ו ע"א), ומדר' יצחק בן פנחס נשמע לר' עקיבא דסבירא ליה בשר נחירה אישתרי, מי לא אמר ר' יצחק בן פנחס דטריפה נוהגת בעוף אף על גב דלית ליה מן התורה (נחיר') [שחיטה], הכי נמי ר' עקיבא דסבירא ליה דנחירה הותרה במדבר הוא הדין דטריפה נוהגת בה. ודבר זה פשוט הוא: